Kjell Bondevik
Store norske leksikon,Historie,Norsk og nordisk historie,Norges historie,Biografier i nyere norsk historie
Kjell Bondevik (1901–1983) var en norsk politiker for Kristelig Folkeparti (KrF), skolemann og folklorist. Han var onkel til Kjell Magne Bondevik.
Bondevik ble utdannet cand.philol. og magister i folkeminnevitenskap i 1927. I 1965 ble han utnevnt til dosent i folkeminnevitenskap og folkelivsgransking ved Universitetet i Bergen, men gikk samme år inn i regjeringen. Politisk virke Bondevik kom tidlig med i Kristelig Folkeparti og ble en av partiets ledende skikkelser. I perioden 1939-50 var han formann for Rogaland KrF, og i perioden 1955-61 nestformann i Kristelig Folkeparti. Han var stortingsrepresentant for Rogaland i perioden 1950–65, og formann i sosialkomiteen i perioden 1954–61. I årene 1961-65 var han parlamentarisk leder. Bondevik var sosialminister i Lyngs regjering i 1963 og kirke- og undervisningsminister i den borgerlige firepartiregjeringen i perioden 1965–71. I hans tid som kirke- og undervisningsminister ble det gjennomført en rekke reformer på skole- og undervisningsvesenets område, blant annet lov om støtte til private skoler, lov om grunnskolen med 9-årig skoleplikt, innføring av borteboerstipendier til ungdom under utdannelse og opprettelse av distriktshøyskoler og av universiteter i Trondheim og Tromsø. Etter at regjeringen hadde søkt avskjed 2. mars 1971, ble Bondevik av de fire koalisjonspartier bedt om å danne ny regjering. Forsøket ble imidlertid mislykket, og Bondevik kom med sitt kjente utsagn til pressen: «Eg er djupt såra og vonbroten». Bondevik spilte en fremtredende rolle i kristelige organisasjoner og i arbeidet for målsaken og avholdssaken. Som folklorist er han mest kjent for sine arbeider Jordbruket i norsk folketru (2 bind, 1933 og 1950) og Studiar i norsk segnhistorie (1947). Les mer i Store norske leksikon Kjell Bondevik i Norsk biografisk leksikon Litteratur Haddal, Ingvar: Statsministeren vi ikke fikk, 1981, isbn 82-05-13028-0, Finn boken